Tolong jelaskan mengenai Kumkuma dalam bahasa jawa

Kumkuma (saka basa Sangsekerta: कुङ्कुम; Latin: kuṅkuma) iku bumbu kang dipikolèh saka kembang wit kumkuma (Crocus sativus). Kumkuma racaké digaringaké kanggo didadèkaké bumbu lan pawarna panganan. Kumkuma wis suwé dadi bumbu kang larang dhéwé ing sadonya. Sanajan durung pesthi, diprecaya asaling wit kumkuma saka Iran. Mangkonoa, Yunani  lan Mésopotamia uga dinuga minangka papan asaling wit iki: Harold McGee kandha yèn wit kumkuma dipomahaké ing Yunani utawa ing sacedhaké nalika Jaman Prunggu. C. sativus bokmanawa minangka wujud triploid saka Crocus cartwrightianus, kang uga diparabi "kumkuma alas". Kembang kumkuma alon-alon sumebar ing saindenging Éurasia lan banjur digawa menyang manéka laladan ing Afrika Lor, Amérika Lor, lan Oséania .

Rasa lan gandaning kumkuma kang kaya damèn asal saka fitokimia aran pikrokrosin lan safranal. Kumkuma uga ngemu pigmèn karoténoid aran krosin, kang mènèhi warna kuning emas marang panganan lan jarit. Cathetan sajarah kang nulisaké kumkuma ana ing layang tetanèn Asiria saka abad angka 7 SM lan wis didagangaké sarta dianggo éwonan taun. Ing abad angka 21, Iran ngasilake udakara 90% saka gunggung kumkuma sadonya kanthi mutu kang apik dhéwé. Mawa rega USD 5.000 watara sakilogramé, kumkuma dadi bumbu kang larang dhéwé ing sadonya.